KIRJALLINEN KYSYMYS E-0817/01 esittäjä(t): Gian Gobbo (TDI) komissiolle. Romanian lasten tilanne.



Virallinen lehti nro 340 E , 04/12/2001 s. 0101 - 0102



KIRJALLINEN KYSYMYS E-0817/01 esittäjä(t): Gian Gobbo (TDI) komissiolle (19. maaliskuuta 2001) Aihe: Romanian lasten tilanne Romanian lasten tilanne on erittäin huolestuttava. Useissa lehdissä olleiden tietojen mukaan monet romanialaislapset ja -nuoret joutuvat päivittäin väkivallan ja hyväksikäytön kohteiksi. Erityisen huonossa tilanteessa ovat orpolapset, jotka on hylätty Bukarestin ja Timisoaran kaduille tai jotka asuvat lähinnä keskistysleirejä muistuttavissa orpokodeissa. Monet näistä lapsista sairastavat lisäksi aidsia, ja romanialaiset viranomaiset eivät useinkaan kykene järjestämään heille asiamukaista hoitoa. Niin ikään järkyttävää on myös tapa, jolla Romanian romanit käyttävät lapsia järjestelmällisesti hyväkseen. Tällainen hyväksikäyttö saa toisinaan suorastaan eräänlaisen nykyaikaisen orjuuden mittasuhteet. - Mihin toimiin komissio aikoo ryhtyä parantaakseen romanialaisten lasten elinoloja Euroopan unionin laajentumisprosessin myötä? - Onko komissiolla hallussaan aineistoa, joka liittyy lehdistön esittämiin vihjauksiin siitä, että romanialaisia lapsia myytäisiin myös Euroopan unionissa toimivien pedofiiliverkostojen käyttöön, että tähän kaupankäyntiin kuuluisi - toisinaan - myös laitonta elinkauppaa ja että myös jotkut Romaniassa toimivat kansainväliset valtioista riippumattomat järjestöt olisivat mukana tässä toiminnassa? Günter Verheugenin komission puolesta antama vastaus (5. kesäkuuta 2001) Yhteisö on avustanut Romaniaa vuodesta 1990 pääasiassa Phare-ohjelman avulla parantaakseen laitoksiin sijoitettujen lasten vaikeaa tilannetta. Alkuvuosina apua annettiin pääasiassa humanitaarisena apuna (elintarvikeapu, lämmitysöljy- ja lääketoimitukset sekä laitosten kunnostaminen ja ylläpito) kiireellisen tilanteen korjaamiseksi. Nykyisillä ohjelmilla pyritään ratkaisemaan rakenteellisia ongelmia ja edistämään Romanian lastenhuoltojärjestelmän uudistamista. Komissio ja Romanian viranomaiset toteuttavat parhaillaan 25 miljoonan euron arvoista Phare-ohjelmaa käynnissä olevan uudistusprosessin tukemiseksi. Ohjelmaan kuuluvat seuraavat osa-alueet: - sellaisten yhteisön keskenään integroitujen, lasten hyvinvointia edistävien hankkeiden suunnittelu ja kehittäminen paikallisella tasolla, joissa keskitytään erityisesti estämään lasten hylkääminen ja laitoksiin sijoittaminen - vanhanaikaisten lastenkotien rakenneuudistus tai sulkeminen tarjoamalla vaihtoehtoisia laitoksia ja palveluja - tekninen apu (käyttäen jäsenvaltioiden asiantuntemusta kummitoiminnan (twinning) avulla; toisin sanoen siirretään kansallisia asiantuntijoita työskentelemään tilapäisesti Romanian valtionhallinnossa työvoimasta ja sosiaalisen suojelun palveluista vastaavan ministeriön ja lastenhuoltovirastojen välisen (keskus- ja paikallisen tason) yhteistyön helpottamiseksi, millä varmistetaan se, että Romanian sosiaalisen suojelun politiikka on kokonaisuutena riittävän tehokas tukemaan perheitä, joiden lapset kuuluvat riskiryhmään, ja estämään lasten hylkääminen ja laitoksiin sijoittaminen - kansallinen tiedotuskampanja, jolla torjutaan lasten hylkäämistä ja edistetään lasten alkuperäisiin biologisiin perheisiin palauttamista tai kasvatusperheisiin sijoittamista. Komissio toteaa romanialaislasten kauppaa koskevista väitteistä, että se on tietoinen lehdistössä esitetyistä väitteistä muttei ole saanut näyttöä lapsikauppaa harjoittavien verkostojen olemassaolosta. Adoptioista todetaan vuoden 2000 määräaikaiskertomuksessa Romanian edistymisestä Euroopan unioniin liittymisen valmisteluissa(1), että tällä hetkellä voimassa oleva kansainvälisiä adoptioita koskeva lainsäädäntö tarkoittaa, että muut näkökohdat kuin lapsen etu saatetaan asettaa etusijalle. Kertomuksessa myös todetaan, että Romanian olisi yhdenmukaistettava lainsäädäntönsä lasten suojelusta sekä yhteistyöstä kansainvälisissä lapseksiottamisasioissa tehdyn Haagin yleissopimuksen ja lapsen oikeuksista tehdyn Yhdistyneiden Kansakuntien yleissopimuksen mukaiseksi. (1) KOM(2000) 710 lopullinen.